C 378/11

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2019/C 378/09)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1) zo 17. októbra 2018.

OZNÁMENIE O SCHVÁLENÍ ŠTANDARDNEJ ZMENY

„Venezia“

Referenčné číslo: PDO-IT-A0517-AM02

Dátum oznámenia: 17. 7. 2019

OPIS A DÔVODY SCHVÁLENEJ ZMENY

1. Nové druhy vína vrátane druhov s názvami odrôd

Opis a dôvody

Opis:

a) V kategóriách vín, ktoré sú už zahrnuté v jednotnom dokumente, sa špecifikujú tieto nové druhy vín: — verzia Riserva (rezerva) pre Rosso, Merlot a Cabernet Sauvignon, — Carmenère, Malbech, Cabernet a Refosco dal Peduncolo Rosso vrátane verzií Riserva, — Pinot Nero vrátane verzie Spumante (šumivé), — Pinot vrátane verzií Spumante a Frizzante (perlivé), — Pinot Rosato alebo Rosé vrátane verzií Spumante a Frizzante, — Chardonnay Spumante a Chardonnay Frizzante vrátane verzií z dvoch odrôd, ktoré sú zmesou Chardonnay s odrodami Glera, Verduzzo, Tai, Pinot Bianco a odrodou Pinot Nero (spracovanou na biele víno), — Manzoni bianco, — Sauvignon, — Verduzzo vrátane verzie Passito (vyrobené zo zhrozienkovateného hrozna), — Pinot bianco, — Traminer vrátane verzie Spumante, — Tai, — Pinot Grigio vo verziách ružové, Spumante a Frizzante, — Rosé Spumante a Rosé Frizzante; — Bianco Passito (v kategórií „Víno“).

b) Vkladá sa nový pododsek 2, v ktorom sa stanovuje výroba vín z dvoch špecifikovaných odrôd viniča rovnakej farby.

Dôvody:

a) Oblasť výroby CHOP „Venezia“ je veľmi vhodná na pestovanie viniča. Vyskytuje sa tu široká škála odrôd viniča, z ktorých mnohé sa v oblasti pestujú tradične. Výsledné vína sa vyrábajú aj vo verziách Riserva (rezerva), Passito (vyrábané zo zhrozienkovateného hrozna), Spumante (šumivé), Frizzante (perlivé) a ružové, pričom sa zohľadňujú vlastnosti tých odrôd viniča, ktoré sú najvhodnejšie na ich výrobu. Nové druhy s názvami odrôd sú výsledkom dlhého obdobia experimentovania s cieľom čo najlepšie zužitkovať odrody viniča, ktoré sa už v oblasti vyskytujú a ktoré boli vhodné na použitie v kombináciách odrôd viniča používaných na výrobu iných vín (bieleho, červeného a ružového) v rámci tohto kontrolovaného označenia pôvodu a CHZO z rovnakej oblasti. Účelom tejto zmeny je preto umožniť výrobcom používať pre svoje hrozno/víno názvy, ktoré sa v tejto oblasti, na ktorú sa vzťahuje toto CHOP, vyskytujú dlhodobo, a ktorých hodnota sa preukázala počas desaťročí ich pestovania prostredníctvom odborných referencií výrobcov, kultúrnej spojitosti s týmito vínami a kvalitou vyrobeného vína. Výroba vín s CHOP „Venezia“ sa preto obohacuje pridaním nových druhov v rámci kategórie vín, ktoré sa už nachádzajú v špecifikácii výrobku. Takisto sa tým umožní ponúkať širší sortiment výrobkov, ktorý lepšie uspokojí dopyt na trhu. Konkrétnejšie sa v tejto oblasti vyskytujú tieto odrody viniča: Carmenère, Malbech, Refosco dal Peduncolo Rosso, Manzoni Bianco, Sauvignon, Verduzzo Trevigiano, Verduzzo Friulano a Tai. Pestovanie odrody Pinot Bianco je v tejto oblasti veľmi rozšírené a jej vhodnosť na výrobu akostných vín preukazuje rovnováha medzi obsahom cukru a kyslosťou vrátane obsahu kyseliny jablčnej. Odroda Pinot Nero sa vyznačuje dobrou úrovňou cukrov spolu s primeranými úrovňami kyslosti, a preto je takisto vhodné na spracovanie na šumivé víno, a dobrou štruktúrou kyseliny vínnej. Traminer sa vyznačuje vysokými úrovňami cukru spolu s primeranou kyslosťou vrátane obsahu kyseliny jablčnej. Organoleptická analýza odhalí výraznú, dlhotrvajúcu, plnú chuť s náznakmi tropického a ružového ovocia. Všetky rozličné verzie vyrábaných vín s CHOP (nešumivé, šumivé, perlivé a Passito) sa vyznačujú vyváženosťou a eleganciou.

b) Je preukázané, že odrody viniča už uvedené v jednoodrodových druhoch, na ktoré sa odkazuje v bode 1, sa takisto môžu zmiešať na výrobu vín z dvoch odrôd. Týmto sa výrobcom umožňuje čo najlepším spôsobom zužitkovať tradíciu zmiešavania hrozna zo svojich vinohradov a zároveň tým zvyšovať hodnotu svojho výrobku uvedením použitých odrôd viniča na etikete, a tak poskytovať spotrebiteľovi jasnú informáciu. Táto štandardná zmena sa týka článkov 1, 2, 4, 5, 6 a 9 špecifikácie výrobku a bodov 1.4, 1.5, 1.7, 1.8 a 1.10 jednotného dokumentu.

2. Odrody viniča: zahrnutie nových druhov do zoznamu odrôd vrátane druhov vín s názvami odrôd

Opis a dôvody

Opis: Zahrnutie nových druhov a príslušné zloženie odrody viniča

— Carmenère, Cabernet (z odrody Cabernet Sauvignon a/alebo Cabernet franc a/alebo Carmenère), Malbech, Refosco dal Peduncolo Rosso, Pinot Nero, Pinot (z odrody Pinot Nero, Pinot Bianco, Pinot Grigio), Manzoni Bianco, Sauvignon, Verduzzo (z odrody Verduzzo Trevigiano a/alebo Verduzzo Friulano), Pinot Bianco, Tai z odrody Tocai Friulano a Traminer.

— Ustanovenie, že odrody viniča rovnakej farby, ktoré sú vhodné na pestovanie v provinciách Treviso a Benátky, môžu tvoriť maximálne 15 %, sa mení s cieľom zahrnúť aj aromatické odrody hrozna s výnimkou odrôd hrozna z rodiny muškátových. Dôvody:

— Článok sa aktualizuje na účely zahrnutia nových odrôd do zoznamu odrôd viniča.

— Dôvodom zahrnutia aromatických odrôd s výnimkou odrôd z rodiny muškátových do pravidla, ktorým sa umožňuje, aby sa vína vyrábali s ďalšími odrodami s maximálnym podielom do 15 %, je skutočnosť, že odrody z rodiny muškátových majú príliš výrazný vplyv na chuť. Uprednostňuje sa použitie menej výrazných aromatických odrôd, ako je Glera – ktorá sa bežne vyskytuje v oblasti, kde sa víno s týmto označením vyrába, a má schopnosť zlepšiť vyrábané biele vína, ktoré sa zvyčajne konzumujú mladé. Táto štandardná zmena sa týka článku 2 špecifikácie výrobku.

3. Odrody viniča: Doplnenie podrobných údajov o odrode v prípade nových druhov

Opis a dôvody

Opis: Zahrnutie Pinot ako druhu vína s názvom odrody vrátane Pinot Frizzante a Pinot Spumante vyrobeného z odrôd Pinot Grigio, Pinot Bianco a z odrody Pinot Nero (spracovanej na biele víno) či už samostatne, alebo spolu.

Dôvody: Chceli sme čo najlepšie zužitkovať vína, ktoré sa vyrábajú z hrozna týchto odrôd v oblasti s CHOP „Venezia“ v rozličných kategóriách, ktoré sa už nachádzajú v špecifikácii výrobku a v jednotnom dokumente (víno, akostné šumivé víno a perlivé víno). Výroba nových druhov je výsledkom dlhého obdobia experimentovania s cieľom čo najlepšie zužitkovať odrody viniča, ktoré sa už vyskytujú v oblasti, na ktorú sa vzťahuje označenie, a ktorých pestovanie je v nej vhodné.

Táto štandardná zmena sa týka článku 2 ods. 2 špecifikácie výrobku.

Opis: Pridanie týchto kombinácií odrôd viniča pre odrody „Venezia“ Pinot Rosato alebo Rosé (vrátane verzií Spumante a Frizzante): „Pinot Grigio, Pinot Bianco v podiele aspoň 50 %; Pinot Nero z 5 % na maximálne 50 %“.

Dôvody: Cieľom je zlepšiť hodnotu týchto druhov a používaných odrôd viniča na základe starostlivého experimentovania, analýzy vyrobených vín a testovania kvality.

Táto štandardná zmena sa týka článku 2 ods. 3 špecifikácie výrobku.

Opis: Víno „Venezia“ Cabernet sa musí získavať z hrozna vypestovaného vo vinohradoch vinárskeho podniku výrobcu, ktoré sa skladá z týchto odrôd: Cabernet Sauvignon, Cabernet franc a Carmenère, a to samostatne alebo spolu.

Dôvody: V oblasti výroby sa stále nachádza niekoľko starých vinohradov, v ktorých celý vinohrad tvoria priľahlé riadky odrôd Cabernet Sauvignon, Cabernet Franc a Carmenère. Okrem toho je v oblasti a na trhu zaužívaná tradícia výroby vína prostredníctvom zručného zmiešavania muštovej odrody Cabernet, pričom sa zohľadňuje priebeh ročných období a kvalita každoročne vypestovaného hrozna.

Táto štandardná zmena sa týka článku 2 ods. 4 špecifikácie výrobku.

Opis: Zníženie minimálneho percentuálneho podielu Raboso Piave a/alebo Raboso Veronese zo 70 % na 50 % pre zloženie vinohradu, ktoré sa vyžaduje pre odrody „Venezia“ Rosato alebo Rosé (vrátane verzií Spumante a Frizzante), a umožnenie všetkým odrodám rovnakej farby, ktoré sú vhodné na pestovanie v provinciách Treviso a „Venezia“, s výnimkou odrôd z rodiny muškátových, tvoriť 15 % podielu zloženia.

Dôvody: Raboso je veľmi nenáročná muštová odroda s vysokou kyslosťou a vysokým obsahom tanínov. Preto sa považuje za vhodné znížiť podiel odrody Raboso, čím sa umožní, aby iné odrody viniča predstavovali do 15 % zloženia s výnimkou odrôd, ktoré patria do rodiny muškátových, keďže by mohli dodať vínu príliš výraznú chuť a znížiť tak jeho vyváženosť a harmonickosť.

Táto štandardná zmena sa týka článku 2 ods. 5 špecifikácie výrobku.

Opis: Vypustenie slova „nearomatické“ zo zloženia „Venezia“ Rosso (červené), čím sa umožní použitie aromatických odrôd s výnimkou odrôd z rodiny muškátových.

Dôvody: Malí výrobcovia, a to najmä zo staršej generácie, majú stále vo svojich vinohradoch rozličné odrody hrozna, z ktorých niektoré sú aromatické. Teraz bude možné používať tieto odrody na dodanie výraznejších vlastností vínam, pričom sa vďaka skúsenostiam a zručnostiam výrobcov zachovajú vlastnosti, akými sú vyváženosť a kvalita.

Táto štandardná zmena sa týka článku 2 ods. 6 špecifikácie výrobku.

Opis: Zaradenie vín „Venezia“ biele a Bianco Passito (v kategórii „Víno“). Tieto vína sa musia vyrábať z hrozna vypestovaného vo vinohradoch vo vinárskom podniku výrobcu s týmto zložením: aspoň 50 % odrody Tocai Friulano a/alebo Verduzzo Friulano a/alebo Verduzzo Trevigiano a/alebo Glera. Hrozno z iných odrôd rovnakej farby alebo z odrody Pinot Nero (spracovanej na biele víno), ktoré sú vhodné na pestovanie v provincii Treviso a Benátky s výnimkou odrôd z rodiny muškátových, môže pri výrobe tohto vína tvoriť maximálne 50 %.

Dôvody: Cieľom je umožniť použitie odrody Pinot Nero spracovanej na biele víno, ktorá by dopĺňala zloženie bielych vín (vrátane verzií Passito, Spumante a Frizzante), ako aj použitie všetkých odrôd bieleho hrozna vrátane aromatických odrôd s výnimkou odrôd z rodiny muškátových, ktoré by príliš výrazne ovplyvnili chuť týchto druhov, a preto sa uprednostňuje použitie odrôd s menej výraznou aromatickosťou.

Táto štandardná zmena sa týka článku 2 ods. 1 špecifikácie výrobku.

4. Oblasť výroby vína

Opis a dôvody

Opis: Sušenie hrozna a vyzrievanie sú zahrnuté v činnostiach, ktoré sa musia uskutočniť v oblasti, v ktorej sa víno vyrába (správne územie regiónu Benátsko a správne územie provincií Udine a Pordenone).

Dôvody: Nemení sa oblasť výroby vína, ale s cieľom zohľadniť pridanie nových druhov Passito a Riserva sa teraz v aktuálnej špecifikácii presne uvádza, že sušenie a vyzrievanie sa musí uskutočňovať v rámci vymedzenej oblasti v súlade s platnými právnymi predpismi.

Táto štandardná zmena sa týka článku 5 špecifikácie výrobku a nezahŕňa žiadne zmeny jednotného dokumentu.

5. Pravidlá týkajúce sa pestovania

Opis a dôvody

Prvý odsek tretí pododsek – opis: Pre odrody Raboso Piave a Raboso Veronese je stanovené minimum 1 500rastlín na hektár, pričom pre ostatné odrody v rámci tohto CHOP je stanovených 2 500rastlín na hektár.

Dôvody: Odrody Raboso Piave a Raboso Veronese sú veľmi mohutné a potrebujú priestor, aby mohol ich bujný porast voľne rásť a obmedzilo sa prehustenie. Preto sa výsadbou, ktorá nie je príliš hustá, umožňuje optimalizovať rovnováhu medzi rastlinami a výnosom a zlepšovať výsledky, keďže sa tejto odrode viniča nezabraňuje dosiahnuť plnú rodivosť a kyslosť.

Táto štandardná zmena sa týka prvého pododseku článku 4 ods. 3 špecifikácie výrobku a nezahŕňa zmeny jednotného dokumentu.

Opis: Zrušenie desaťročného obmedzenia obdobia, počas ktorého sa môžu výrobky s označením pôvodu vyrábať s použitím hrozna z vinohradov vysadených a pestovaných systémom „Bellussera“ pred schválením špecifikácie, ktorou sa uznáva CHOP „Venezia“ (ministerským výnosom z 22. decembra 2010, uverejneným 7. januára 2011 v úradnom vestníku č. 4 riadnom doplnku č. 6).

Dôvody: Účelom je zachovať formu metódy pestovania „Bellussera“, ktorá sa považuje za skutočný symbol miestneho vinárstva v tom, že je tradičná a typická pre túto oblasť, pričom má aj osobitnú krajinnú a historickú hodnotu. Cieľom je predísť tomu, aby tieto systémy pestovania na konci prechodného obdobia nezanikli a mohli sa používať, až dokým sa v priebehu času prirodzene nenahradia, v neposlednom rade aj preto, že tieto staré vinohrady preukázali v priebehu rokov stabilnú rodivosť a kvalitu.

Táto štandardná zmena sa týka článku 4 ods. 3 druhého pododseku špecifikácie výrobku a nezahŕňa zmeny jednotného dokumentu.

6. Maximálne výnosy a minimálny prirodzený obsah alkoholu (v obj. %)

Opis a dôvody

Opis: Dopĺňajú sa výnosy na hektár a obsah alkoholu pre nové druhy, na ktoré sa odkazuje v článku 1 špecifikácie výrobku (Carmenère, Malbech, Refosco dal Peduncolo Rosso, Pinot Noir vrátane verzie Spumante; v prípade bieleho hrozna, Chardonnay vrátane výroby perlivých a šumivých vín, Manzoni Bianco, Sauvignon, Verduzzo Trevigiano a Friulano, Pinot Grigio Spumante a Pinot Grigio Frizzante, biele a Raboso Piave/Veronese).

Dôvody: Vkladajú sa príslušné výnosy hrozna na hektár. Tieto výnosy sú v súlade s úrovňami pre už existujúce druhy: 15 t/ha pre biele hrozno na výrobu bieleho vína, 16 t/ha pre červené a 17 ton pre hrozno určené na výrobu šumivého a perlivého vína. Tieto výnosy na hektár a prirodzený obsah alkoholu v prípade tohto hrozna sú výsledkom experimentovania v priebehu času, pričom odrážajú úrovne výroby dosiahnuté z vinohradov na úrodných pôdach s výbornou dostupnosťou vody, a parametrov kvality viniča a vyrobených vín.

Táto štandardná zmena sa týka článku 4 špecifikácie výrobku a bodu 1.5.2 jednotného dokumentu.

7. Minimálny prirodzený obsah alkoholu (v obj. %) v prípade hrozna určeného na výrobu druhov s označením Riserva

Opis a dôvody

Opis: Hrozno určené na výrobu vín s označením Riserva (Rosso, Merlot, Cabernet Sauvignon, Cabernet, Malbech a Refosco dal Peduncolo Rosso) musí mať minimálny prirodzený obsah alkoholu v obj. % o 1 % vyšší ako obsah špecifikovaný pre príslušnú základnú verziu.

Dôvody: Minimálny prirodzený obsah alkoholu v obj. % o 1,00 % vyšší ako príslušná základná verzia zvyšuje vhodnosť hrozna na výrobu vín určených na vyzrievanie a zároveň zabezpečuje ich kvalitu.

Táto štandardná zmena sa týka článku 4 špecifikácie výrobku a nezahŕňa žiadne zmeny jednotného dokumentu.

8. Pravidlá týkajúce sa výroby vína

Opis a dôvody

Opis: Prepustenie na spotrebu najskôr 24 mesiacov po 1. novembri roku výroby v prípade vín s označením Riserva.

Dôvody: Skoršie dozrievanie hrozna spolu so zvyšujúcou sa efektívnosťou výroby vín a techník prípravy znamená, že vína môžu byť pripravené skôr. Chceme však zabezpečiť, aby vína s označením Riserva prešli primeraným vyzrievaním v trvaní aspoň dvoch rokov, ako je stanovené v platnej legislatíve. Tradícia výroby týchto vín si nevyžaduje dlhé obdobie vyzrievania vo fľaši. Preto považujeme obdobie vyzrievania v trvaní aspoň dvoch rokov od 1. novembra roku výroby za primerané.

Opis: Prepustenie na spotrebu najskôr 12 mesiacov po 1. novembri roku výroby v prípade vín s označením Passito.

Dôvody: V prípade výroby druhov Bianco Passito a Verduzzo Passito sa na základe experimentovania stanovilo, že rok vyzrievania umožňuje týmto vínam dosiahnuť optimálnu úroveň kvality pri súčasnom zachovaní sviežosti charakteru, ktorú spotrebitelia obľubujú. Takisto sa dospelo k záveru, že 1. november roku výroby je vhodným dátumom pre začiatok roka vyzrievania.

Táto štandardná zmena sa týka článku 5 špecifikácie výrobku a nezahŕňa zmeny jednotného dokumentu.

9. Vinárske výrobné postupy

Opis a dôvody

Opis: Používanie hroznového muštu a vín vrátane rozličných ročníkov na zmiešavanie s vínami s rovnakým označením v maximálnom podiele do 15 %. Pridávanie hroznového muštu a/alebo vín vrátane vín z rozličných ročníkov, ktoré patria do rovnakého označenia, t. j. „Venezia“, sa povoľuje v maximálnom podiele do 15 % pod podmienkou, že hrozno použité v procese výroby vína pochádzalo z vinohradov, v ktorých sa pestuje jedna odroda, alebo aspoň že doplnkové odrody, na ktoré sa odkazuje v článku 2 ods. 1, spolu s odrodami povolenými v rámci tohto postupu, nepresahujú tento percentuálny podiel.

Dôvody: Možnosť používať tento postup v súlade s platnými pravidlami týkajúcimi sa vín s CHOP a CHZO na zlepšenie určitých parametrov kvality, ako je kyslosť vína, štruktúra, farba a aromatické zložky, sa teraz výslovne uvádza.

Štandardná zmena článku 5 ods. 5 špecifikácie a bodov 1.5 (Vinárske výrobné postupy) a 1.5.1 (Osobitné enologické postupy) jednotného dokumentu.

Opis: Maximálny výnos hrozna na výrobu vína v prípade druhov Passito a vín Passito určených na výrobu druhov s označením Riserva nesmie presiahnuť 50 %.

Dôvody: V prípade hrozna, ktoré sa použije na výrobu vín s označením Passito a vín Passito, ktoré sa použijú na výrobu vín s označením Riserva (najviac v pomere do 30 %), výnos nesmie prekročiť 50 %, keďže tento percentuálny podiel zaisťuje, že vyrobené vína sú štruktúrovanejšie a komplexnejšie vďaka koncentrácii zložiek hrozna, pokiaľ ide o cukry, extrakty a kyslosť.

Štandardná zmena článku 5 špecifikácie a bodov 1.5 (Vinárske výrobné postupy) a 1.5.1 (Osobitné enologické postupy) jednotného dokumentu.

Opis: Šumivé a perlivé vína uvedené v článku 1 sa musia vyrábať s použitím druhotného kvasenia v nádobách odolných proti tlaku.

Dôvody: V dotknutej oblasti je tradícia výroby vína s použitím druhotného kvasenia v tlakovo-odolných nádržiach – metódy Charmat – dobre rozvinutá, keďže táto metóda výroby umožňuje zachovanie chutí typických pre použité odrody. Týmto objasnením sa takisto poskytuje jednoznačná a jasná informácia spotrebiteľovi o metóde výroby vín s CHOP „Venezia“.

Štandardná zmena článku 5 ods. 7 špecifikácie výrobku.

Opis: Použitie zhrozienkovateného hrozna v maximálnom pomere do 30 % na výrobu vín Riserva.

Dôvody: Tento postup umožňuje výrazne zlepšiť vína. Jeho používanie je veľmi rozšírené medzi miestnymi výrobcami, ktorí chcú vyrábať vína vysokej kvality. Špecifikované obmedzenie pomeru na 30 % sa považuje za vhodné na zabezpečenie vyššej úrovne kvality bez ovplyvnenia povahy vín s označením Riserva príliš vysokým obsahom cukru, a to pri súčasnom zachovaní harmonického a plného charakteru vína.

Štandardná zmena článku 5 ods. 8 špecifikácie výrobku.

Opis: Sušenie hrozna sa musí uskutočňovať vo vhodnom prostredí. Môže sa použiť systém klimatizácie prostredia, pokiaľ sa ním zabezpečuje teplota podobná teplotám zaznamenávaným pri tradičných postupoch sušenia hrozna.

Dôvody: V tomto bode sa špecifikuje, že hrozno možno sušiť vo vhodných priestoroch, kde je možné výrobok a prostredie udržať pod kontrolou s pomocou zariadenia, ktorým sa zabezpečujú správne podmienky pre postupné, rovnomerné sušenie, čím sa takisto obmedzuje používanie chemických výrobkov na ochranu hrozna.

Štandardná zmena článku 5 ods. 9 špecifikácie výrobku.

Opis: Hrozno vyčlenené na vysušenie sa nemôže vinifikovať pred 15. novembrom. Región Benátsko môže na základe odôvodnenej žiadosti konzorcia povoliť, aby sa tieto činnosti začali skôr. Po zhrozienkovatení musí mať hrozno prirodzený obsah alkoholu v obj. % aspoň 15 %.

Dôvody: Dátum uvedený na drvenie zhrozienkovateného hrozna je odôvodnený skutočnými meraniami vlastností hrozna, ktoré prešlo postupom sušenia, v priebehu času. V posledných rokoch nastáva obdobie zberu čoraz skôr v dôsledku zmien klímy. Z tohto dôvodu, keďže hrozno často dosiahne potrebnú úroveň vysušenia skôr, ako sa očakávalo, drvenie sa môže uskutočniť pred plánovaným dátumom v polovici novembra bez toho, aby bola dotknutá požadovaná kvalita, a najmä minimálny prirodzený obsah alkoholu v obj. % na úrovni 15 %.

Štandardná zmena článku 5 ods. 10 špecifikácie výrobku.

10. Zmena charakteristických vlastností pri spotrebe

Opis a dôvody

Opis: Zvýšenie minimálneho bezcukorného extraktu z 20 na 23 g/l v prípade druhov, ktoré sú už zahrnuté v špecifikácii výrobku: „Venezia“ Rosso, Merlot, Cabernet Sauvignon a Cabernet Franc.

Dôvody: Údaje o výrobe týchto vín v priebehu rokov poukazujú na to, že presahujú stanovený limit. Preto sme chceli, aby limit odrážal úroveň kvality, ktoré tieto výrobky dosahujú.

Opis: Vloženie týchto nových druhov a charakteristických vlastností pri spotrebe: verzia Riserva pre Rosso, Merlot a Cabernet Sauvignon; Refosco dal Peduncolo Rosso vrátane verzie Riserva; Cabernet a Malbech vrátane verzie Riserva; Carmenère; Pinot Nero vrátane šumivého; Pinot vrátane verzie Spumante a Frizzante; Pinot Rosato alebo Rosé vrátane verzie Spumante a Frizzante; Chardonnay Spumante a Chardonnay Frizzante vrátane verzií z dvoch odrôd s odrodou Glera, Verduzzo, Tai, Pinot Bianco a Pinot Nero (spracovanou na biele víno); Manzoni bianco; Sauvignon; Verduzzo vrátane verzie Passito; Pinot Bianco; Traminer vrátane Spumante; Tai; Pinot Grigio vo verzii Rosato, Spumante a Frizzante, Rosato Spumante a Rosato Frizzante a Bianco Passito.

Dôvody: Opisujú sa nové druhy spolu s charakteristickými vlastnosťami a parametrami zistenými na základe organoleptického a fyzikálno-chemického testovania.

Zmena celkového obsahu alkoholu v obj. % z 11 % na 10,5 % v prípade všetkých už zahrnutých druhov: Bianco Spumante, Rosato alebo Rosé Spumante a Bianco Frizzante.

Dôvody: Hrozno použité na výrobu týchto vín sa zbiera skoro, aby sa vyrobili vína s nižším obsahom alkoholu, ktoré sú sviežejšie a kyslejšie. Preto sa dospelo k záveru, že je vhodné mierne znížiť obsah alkoholu bez akéhokoľvek vplyvu na kvalitu.

Opis: Zníženie bezcukorného extraktu v prípade druhu „Venezia“ Bianco Frizzante, ktorý je už zahrnutý v špecifikácii výrobku, zo 16 na 14 g/l.

Dôvody: Hrozno použité na výrobu týchto vín sa zbiera skoro a vyrábajú sa z neho vína s menej výraznou štruktúrou obľúbené zákazníkmi, ktorí uprednostňujú ľahšie vína.

Opis: V prípade druhu rosato alebo ružové sa chuť opisuje ako „od suchej po polosuchú“, a nie ako „suchá“.

Dôvody: Rozsah obsahu cukru sa zvyšuje, pretože zmena percentuálneho podielu v odrode Raboso zo 70 % na 50 % znamená, že tento druh môže dosahovať vyšší obsah cukru pri zachovaní sviežosti, ktorú spôsobuje kyslosť hlavnej odrody viniča.

Opis: V prípade druhu Rosato alebo Rosé Spumante sa chuť opisuje ako „brut nature až demi-sec“, a nie „brut až demi-sec“.

Dôvody: Rozšírenie rozsahu druhov šumivého vína s cieľom plniť dopyt na trhu umožňuje výrobcom poskytovať širší sortiment, ktorý uspokojí preferencie spotrebiteľov.

Opis: Do opisu vín sa vkladá tento pododsek 2:

2. Pokiaľ ide o vlastnosti pri spotrebe druhov vín z dvoch odrôd, odkazuje sa na vlastnosti opísané pre jednoodrodové druhy a osobitne na odrodu, ktorá sa vyskytuje vo väčšom množstve.

Dôvody: Pri výrobe vín z dvoch odrôd charakter vo všeobecnosti ovplyvňuje odroda, ktorej množstvo prevažuje.

Opis: Posledný odsek sa stáva odsekom 3 a vkladá sa slovo „vôňa“, aby znel takto: „V súvislosti s možnosťou skladovania v drevených nádobách môže byť vo vôni a chuti vín cítiť náznak dreva.“

Dôvody: Administratívna zmena číslovania odsekov a štandardná zmena, ktorou sa objasňuje, že náznak dreva možno vnímať aj vo vôni.

Štandardná zmena špecifikácie výrobku (článok 6 – vlastnosti pri spotrebe) a bodu 1.4 jednotného dokumentu (Opis vín).

11. Označovanie a obchodná úprava – voliteľné označenia na etikete

Opis a dôvody

Opis: V prípade červených vín s CHOP „Venezia“ sa znenie „odkaz na farbu sa musí na etikete vynechať“ nahrádza znením „odkaz na farbu sa môže na etikete vynechať“.

Dôvody: Toto objasnenie sa vyžaduje na to, aby nedochádzalo k zmäteniu zákazníka a aby sa uľahčila identifikácia druhu výrobku, bieleho alebo červeného, už na základe jeho obchodnej úpravy.

Štandardná zmena článku 7 ods. 4 špecifikácie výrobku.

Opis: V prípade bielych vín s CHOP „Venezia“ vrátane verzií Spumante a Frizzante sa znenie: „odkaz na farbu sa musí na etikete vynechať“ nahrádza slovami: „odkaz na farbu sa môže na etikete vynechať“.

Dôvody: Sme presvedčení, že výrobcovia by mali mať možnosť rozhodnúť sa, či špecifikujú farbu vína, a to v závislosti od potrieb alebo okolností na trhu.

Štandardná zmena článku 7 ods. 5 špecifikácie výrobku.

Opis: Voliteľné označenie na etikete: „V prípade vína Pinot Grigio vrátane druhov Spumante a Frizzante sa môže na etikete uviesť odkaz na farbu rosé (ružové) alebo jej synonymá [svetloružové, ramato („oranžové víno“) atď.].“

Dôvody: Ružové vína sa na trhoch vrátane zahraničných trhov tešia čoraz väčšej pozornosti. Výrobcovia preto chcú, aby mohli uvádzať druh „Venezia“ Pinot Grigio Rosato so zdôraznením charakteristicky ružovej farby alebo jej synoným, a to jej uvedením na etikete.

Štandardná zmena článku 7 ods. 6 špecifikácie výrobku.

12. Označovanie a obchodná úprava – uvádzanie názvov odrôd na etikete

Opis a dôvody

Opis: Vkladá sa nový pododsek 9 s pravidlami týkajúcimi sa názvov dvoch alebo viacerých odrôd viniča na etikete.

Dôvody: V dôsledku zahrnutia vín z dvoch odrôd do špecifikácie výrobku sa vkladá nový pododsek 9, ktorý odkazuje na článok 50 ods. 1 písm. a) bod ii) delegovaného nariadenia Komisie 2019/33 a článok 45 ods. 1 zákona č. 238/2016.

Štandardná zmena článku 7 špecifikácie výrobku.

13. Súvislosť so zemepisným prostredím

Opis a dôvody

Opis: Vloženie odkazov na dva výrobky z kategórie 1 „Víno“ už zahrnuté v jednotnom dokumente – Bianco Passito a Bianco Passito s názvom odrody Verduzzo – do písmena b).

Dôvody: Keďže je zaužívaná tradícia umiestniť hrozno do sušiarní alebo sušiť ho na viniči, chceli sme zvýšiť hodnotu výrobu vín Passito zahrnutím tejto tradície do špecifikácie výrobku. Konkrétne sú na sušenie predovšetkým vhodné odrody hrozna Verduzzo Trevigiano a Friulano spolu s ďalšími odrodami hrozna, ktoré sa tradične pestujú v oblasti, ako je Tocai a Glera, a ktoré týmto druhom umožňujú pridať aromatický, čerstvý alebo kyslý tón.

Opis: Odkaz v písmene b) na výrobu šumivých a perlivých vín, ktoré sa už nachádzajú v jednotnom dokumente (v rámci kategórií „Akostné šumivé víno“ a „Perlivé víno“), výhradne s použitím metódy Charmat (druhotné kvasenie v nádobách odolných proti tlaku).

Dôvody: Chceli sme špecifikovať, že táto metóda výroby je tradičná v oblasti výroby s CHOP „Venezia“. Výrobcovia majú v tejto technike veľké zručnosti, znalosti a dobré meno na celom svete.

Štandardná zmena článku 9 špecifikácie výrobku a bodu 1.8 jednotného dokumentu.

14. Odkazy na kontrolný orgán

Opis a dôvody

Opis: Aktualizácia odkazov s cieľom zohľadniť súčasné právne predpisy

Dôvody: Odkazy na súčasné právne predpisy sa aktualizujú.

Štandardná zmena článku 10 špecifikácie výrobku; administratívna zmena špecifikácie výrobku.

15. Tradičné pojmy

Opis a dôvody

Opis: Zahrnutie používania pojmu Passito pre druhy „Venezia“ Bianco a „Venezia“ Verduzzo, používanie pojmu Riserva pre červené víno a uvedenie názvov odrôd Merlot, Cabernet Sauvignon, Carmenère, Malbech, Cabernet a Refosco dal Peduncolo Rosso, všetkých z kategórie 1 „Víno“, ktoré už boli zahrnuté v špecifikácii výrobku.

Dôvody: Táto špecifikácia výrobku a tento jednotný dokument sa aktualizujú s cieľom zohľadniť využívanie nových druhov zavedených v článku 1 špecifikácie výrobku.

Zahrnutie pojmov Passito a Riserva.

Štandardná zmena špecifikácie výrobku a bodu 1.3.2 písm. b) (Tradičné pojmy) jednotného dokumentu.

16. Hlavné muštové odrody

Opis a dôvody

Aktualizácia zoznamu odrôd používaných na výrobu červeného, bieleho a ružového vína so špecifikáciou jednej alebo dvoch odrôd viniča.

Štandardná zmena bodu 1.7 jednotného dokumentu.

17. Druhotné muštové odrody

Opis a dôvody

Aktualizácia sekundárnych odrôd spomedzi odrôd vhodných na pestovanie v provinciách Benátky a Treviso.

Štandardná zmena bodu 1.5 (Druhotné muštové odrody) v rámci bodu 1 (Ďalšie informácie) jednotného dokumentu.

JEDNOTNÝ DOKUMENT

1. Názov výrobku

„Venezia“

2. Druh zemepisného označenia

CHOP – chránené označenie pôvodu

3. Kategórie vinohradníckeho/vinárskeho výrobku

1. Víno

5. Akostné šumivé víno

8. Perlivé víno

4. Opis vína (vín)

Kategória 1 „Víno“ – červené: „Venezia“ Rosso a „Venezia“ s uvedením odrody viniča

Červené vína s CHOP „Venezia“ vrátane vín s názvami odrôd Merlot, Cabernet Sauvignon, Carmenère, Malbech, Cabernet, Refosco dal Peduncolo Rosso a Pinot Nero majú farbu od rubínovočervenej po tmavočervenú s možným nádychom granátovej alebo fialovej, ak prešli vyzrievaním, ako je to v prípade verzií Riserva. Majú intenzívny, jemný a dlhotrvajúci buket a suchú, harmonickú a zamatovú chuť, niekedy bylinkovú alebo ovocnú, v závislosti od prevažujúcich použitých odrôd viniča. Minimálny celkový obsah alkoholu v obj. % je 11,00 % alebo 12,50 % v prípade vín s označením Riserva. Minimálny bezcukorný extrakt je 23 g/l alebo 25 g/l v prípade vín s označením Riserva.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 11 Minimálny celkový obsah kyselín 4,5 v gramoch na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

Kategória 1 „Víno“ – biele a ružové: „Venezia“ Bianco, „Venezia“ s uvedením odrody viniča, „Venezia“ Rosato

Biele vína s CHOP „Venezia“ vrátane vín s názvami odrôd Chardonnay, Pinot a Pinot Grigio (aj vo verzii ružové), Manzoni Bianco, Verduzzo, Sauvignon, Pinot Bianco, Tai a Traminer majú slamovožltú až zlatožltú farbu s príležitostnými odtieňmi zelenej. Ružové vína majú ružovú farbu rôznej intenzity, niekedy až medenú farbu. Majú výraznú, charakteristickú vôňu a suchú, harmonickú až zamatovú chuť, niekedy ovocnú v závislosti od prevažujúcich použitých odrôd viniča, ako je to v prípade Pinot a Pinot Grigio. Minimálny celkový obsah alkoholu v obj. % sa pohybuje od 10,5 % v prípade druhu „Venezia“ rosé do 11 % v prípade ostatných druhov. Minimálny bezcukorný extrakt je 14 g/l a 16 g/l v prípade druhu „Venezia“ ružové.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 10,5 Minimálny celkový obsah kyselín 4,5 Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

Kategória 1 „Víno“: „Venezia“Passito vrátane druhov s názvami odrôd

CHOP „Venezia“ takisto zahŕňa Passito Bianco s názvom odrody Verduzzo. Tieto vína majú zlatožltú farbu rôznej intenzity, niekedy aj jantárovú. Majú intenzívnu, charakteristickú vôňu a sladkú, harmonickú a zamatovú chuť. Minimálny celkový obsah alkoholu v obj. % je 15 % s minimálnym extraktom 26 g/l.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 12 Minimálny celkový obsah kyselín 4,5 Maximálny obsah prchavých kyselín (v miliekvivalentoch na liter) 25 Maximálny celkový obsah oxidu siričitého (v miligramoch na liter)

Kategória 5 „Akostné šumivé víno“: „Venezia“Spumante – biele, ružové a druhy s názvami odrôd

Šumivé vína s CHOP „Venezia“, ktoré sú biele a ružové a môžu v názve obsahovať názvy odrôd Pinot, Pinot Grigio, Pinot Nero, Chardonnay a Traminer, majú jemnú a dlhotrvajúcu penu a slamovožltú farbu rôznej intenzity s náznakmi zlatej alebo medenej, prípadne prechádzajúcej na ružovú, ak sú vyrobené z modrých odrôd viniča. Majú jemnú a ovocnú vôňu a sviežu, harmonickú chuť, ktorá sa pohybuje od brut nature po demi-sec, niekedy sladkú a aromatickú v prípade odrody Traminer.

Minimálny celkový obsah alkoholu v obj. % je 10,5 % s minimálnym extraktom 14 g/l.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 10,5 Minimálny celkový obsah kyselín 5 Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

Kategória 8 „Perlivé víno“: „Venezia“Frizzante – biele, ružové a druhy s názvami odrôd

Perlivé vína s CHOP „Venezia“, ktoré zahŕňajú biele a ružové vína a môžu v názve obsahovať názvy odrôd Pinot, Pinot Grigio alebo Chardonnay, majú slamovožltú farbu rôznej intenzity alebo niekedy aj medenú či ružovú farbu rôznej intenzity. Vyznačujú sa jemnou a ovocnou vôňou a chuťou, ktorá sa pohybuje od suchej až po polosuchú.

Minimálny celkový obsah alkoholu v obj. % je 10,5 % s minimálnym extraktom 14 g/l.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 10,5 Minimálny celkový obsah kyselín 4,5 Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

Výroba šumivého a perlivého vína

Pestovateľský postup

Šumivé a perlivé vína sa musia vyrábať výhradne s použitím druhotného kvasenia v nádobách odolných proti tlaku.

Používanie zhrozienkovateného hrozna na výrobu druhov Riserva.

Osobitný enologický postup

Na prípravu vín Riserva sa môže použiť zhrozienkovatené hrozno v maximálnom pomere 30 %.

b) Maximálne výnosy

Chardonnay vrátane verzií Spumante a Frizzante, Manzoni Bianco, Sauvignon, Verduzzo Trevigiano, Verduzzo Friulano, Tocai Friulano

105 hektolitrov na hektár

Bianco Spumante, Bianco Frizzante, Rosato/ružové vrátane Spumante a Frizzante, Raboso Piave a Raboso Veronese

119 hektolitrov na hektár

„Venezia“ Rosso, Merlot, Cabernet Sauvignon, Cabernet franc, Carmenère, Malbech, Refosco dal Peduncolo Rosso, Pinot Nero vrátane verzie Spumante

112 hektolitrov na hektár

„Venezia“ Bianco, Pinot Bianco, Traminer vrátane verzie Spumante, Pinot Grigio vrátane verzie Spumante a Frizzante

105 hektolitrov na hektár

6. Vymedzená zemepisná oblasť

Pestovateľská oblasť hrozna, ktoré sa používa na výrobu vín s CHOP „Venezia“, pokrýva celé správne územie provincií Benátsko a Treviso.

7. Hlavné muštové odrody

Carmenère N. – Cabernet

Manzoni bianco B.

Malbech N.

Sauvignon B.

Traminer aromatico Rs

Raboso piave N. – Friularo

Pinot bianco B. – Pinot

Pinot nero N. – Pinot

Refosco dal peduncolo rosso N. – Refosco

Raboso veronese N. – Raboso

Cabernet franc N. – Cabernet

Cabernet sauvignon N. – Cabernet

Chardonnay B.

Pinot grigio – Pinot

Tocai friulano B. – Tai

Merlot N.

Verduzzo friulano B. – Verduzzo

Glera lunga B. – Glera

Verduzzo trevigiano B. – Verduzzo

8. Opis súvislostí

CHOP „Venezia“ – Súvislosť s prostredím

Vinohradníctvo sa v oblasti okolo Benátok a Trevisa vyskytuje už od nepamäti, ale až za čias Benátskej republiky, keď sa zrodila oblasť „Stato da Terra“, zaznamenala miestna výroba vína výrazný rozvoj. Vinárstvo vzniklo v čase veľkého úpadku v 18. storočí a sčasti v 19. storočí vďaka neustálej a zručnej práci, ktorú vykonáva najmä enologická škola v Conegliane, ktorá pomohla vytvoriť hlavné vinárske centrum na severovýchode Talianska. Podnebie oblasti s CHOP „Venezia“ sa vymedzuje ako „vlhké mierne“, a to vzhľadom na zemepisnú šírku, blízkosť mora a hôr, výskyt lagún, rovinatý terén a súvisiace vystavenie vetru.

Oblasť výroby s CHOP „Venezia“ sa rozprestiera v provinciách Treviso a Benátsko. Je to rozsiahle územie aluviálneho pôvodu s pôdami vytvorenými z nánosov aluviálnych materiálov, ktoré pochádzajú najmä z topenia vysokohorských a predalpských ľadovcov a následného pôsobenia veľkých riek (ako sú Brenta, Piava, Tagliamento a v menšej miere Livenza). Planinu je možné ľahko rozdeliť na dve časti, a to hornú a dolnú, ktoré oddeľuje pramenná línia. V hornej planine sú pôdy charakteristické výskytom štrkových kužeľov fluvioglaciálneho a fluviálneho pôvodu, v ktorých je podložie úplne tvorené štrkom. Smerom na juh po pramennej línii štrková vrstva v tvare vejára pomaly prepúšťa usadeniny s čoraz vyššou úrovňou piesku; vďaka výskytu prachu a ílu sa textúra pôdy stáva jemnejšou.

Oblasť, v ktorej sa vína s CHOP „Venezia“ vyrábajú, môže dodať osobitné vlastnosti rozličným vínam v závislosti od použitých odrôd viniča a od miesta, kde sa pestujú. Biele odrody sa vo všeobecnosti pestujú v sypkejšej, kamenistejšej pôde, aby získali výraznejšiu vôňu a sviežosť. Vína získavané z tejto pôdy sa vyznačujú výraznými sviežimi kvetinovými a ovocnými tónmi a sú takisto vynikajúce na výrobu šumivého vína. Ílovitá pôda sa používa v prípade červených odrôd viniča na výrobu červených a ružových vín s výraznejšími telom a štruktúrou. Vysoký obsah minerálov v ílovitej pôde umožňuje získavať vína plnej chuti vďaka dobrému obsahu tanínov a optimálnej rovnováhe kyslosti.

Vyrobené vína majú farbu od slamovožltej po zlatú v závislosti od dĺžky kvasenia v spojení s intenzívnym, jemným a dlhotrvajúcim buketom vďaka teplotným výkyvom v období pred zberom, ako aj harmonickú, suchú a plnú chuť vďaka štrkovitej pôde v severnej časti a prachovej ílovitej pôde v južnej časti. Výsledkom je, že biele odrody viniča pestované v sypkej pôde sa vyznačujú sviežimi a ovocnými tónmi a sú mimoriadne vhodné na výrobu šumivého vína, pričom červené odrody v ílovitejšej pôde majú dobrú štruktúru a trvácnosť a sú vhodné na vyzrievanie.

Kategória 1 „Víno“

Vďaka ťažkej ílovitej pôde, ktorá sa používa na pestovanie červených odrôd viniča na výrobu vín z tejto kategórie, majú červené a ružové vína s CHOP „Venezia“ výraznejšie telo a štruktúru, ako aj vysokú a dlhotrvajúcu intenzitu farby. Vo víne cítiť tóny džemu a drobného ovocia, prípadne môžu prevládať korenisté tóny tabaku alebo byliniek. Celkovo je chuť vždy plná s primeraným obsahom tanínov a výbornou vyváženosťou kyslosti. Biele vína vyrobené z hrozna pestovaného na sypkejších, kamenistejších pôdach sú aromatické a ich vôňa sa vyznačuje primárnymi ovocnými a kvetinovými tónmi, za ktorými prenikajú tóny jablka, hrušky a marhule, ktoré sú v kontraste s tónmi akácie, poľných kvetov a harmančeka. Štruktúra sa môže líšiť, ale vyniká znamenitý tón jablka, ktorý spôsobujú vysoké rozdiely medzi dennými a nočnými teplotami. Tieto vlastnosti sa v prípade vín Passito zvýrazňujú. V tejto oblasti je zaužívaná tradícia umiestniť hrozno určené na výrobu vín Passito do sušiarní. Toto hrozno sa predtým často necháva vyschnúť na viniči. Predovšetkým odrody Verduzzo Trevigiano a Friulano sú vhodné na zhrozienkovatenie a môžu byť v rozličnom pomere doplnené ďalšími odrodami, aby sa zvýšila aromatická alebo kyslá zložka.

Kategória 5 „Akostné šumivé víno“ a kategória 8 „Perlivé víno“

Z bielych odrôd sa vyrábajú vína so sviežimi kvetinovými a ovocnými tónmi získanými vďaka sypkej, kamenistej pôde, ktorá odrodám bieleho hrozna dodáva vôňu a sviežosť, k čomu prispievajú aj teplotné rozdiely medzi dňom a nocou, ktorými sa vyznačuje vlhké, mierne podnebie. Preto sú mimoriadne vhodné na výrobu šumivých a perlivých vín. Výroba týchto vín je v tejto oblasti tak dobre zavedená, že v súčasnosti predstavuje jednu z najvýznamnejších na svete. Je to jasný znak mimoriadnej vhodnosti tohto prostredia.

Šumivé vína s CHOP „Venezia“, ktoré sú biele a ružové a môžu v názve obsahovať názvy odrôd Pinot, Pinot Grigio, Pinot Nero, Chardonnay a Traminer, majú slamovožltú farbu rôznej intenzity s náznakmi zlatej alebo medenej, prípadne prechádzajúcej na ružovú, ak sú vyrobené z modrých odrôd viniča. Vyznačujú sa jemnou a ovocnou vôňou a sviežou chuťou, ktorá sa pohybuje od brut nature po demi-sec, niekedy sladkou a aromatickou v prípade odrody Traminer.

Perlivé vína s CHOP „Venezia“, ktoré sú biele a ružové a môžu v názve obsahovať názvy odrôd Pinot, Pinot Grigio alebo Chardonnay, majú slamovožltú farbu rôznej intenzity alebo niekedy aj medenú či ružovú farbu rôznej intenzity. Vyznačujú sa jemnou a ovocnou vôňou a chuťou, ktorá sa pohybuje od suchej až po polosuchú.

Tradične sa vyrábajú s použitím metódy Charmat.

9. Ďalšie základné podmienky (balenie, označovanie, iné požiadavky)

Žiadne

Odkaz na špecifikáciu výrobku

https://www.politicheagricole.it/flex/cm/pages/ServeBLOB.php/L/IT/IDPagina/14217

(1) Ú. v. EÚ L 9, 11.1.2019, s. 2.